Ավելին ասեմ, մեր կարծիքով` Ալիևին զենքի նման քանակությունը պետք է, հավանաբար, ավելի լուրջ խնդիրներ լուծելու համար, օրինակ, տոհմական կալվածքի վերածված երկրում հասունացող տարատեսակ շարժումները ճնշելու կամ, ենթադրենք, կլանային ահաբեկչական խմբավորումներին դիմակայելու համար: Չմոռանանք նաև, որ Ադրբեջանում ընտրություններ են սպասվում, իսկ Ալիևը իշխանությունը պահելու լրջագույն խնդիրներ ունի և հազիվ թե տեսանելի ապագայում կարողանա հույս դնել իր ավանդական դաշնակցի` Թուրքիայի վրա, որի հարաբերությունները ԱՄՆ-ի հետ բավականին խրթին վիճակում են: Ալիևը ներքաշվել է ռուս-թուրքական հարաբերությունների հակաարևմտյան համագործակցության ոլորտ, իսկ դա կարող է տրամագծորեն հանգեցնել Ադրբեջանում սիրիական սցենարի կրկնության: